Fi stqarrija mid-direttorat għall-promozzjoni tas-saħħa u prevenzjoni tal-mard, intqal li l-għola temperatura mistennija tkompli tiżdied fil-ġranet li ġejjin. Id-Divisjoni tas-Saħħa tixtieq tavża lill-pubbliku dwar l-importanza li wieħed jixrob iktar mis-soltu fix-xhur tas-sajf. It-temperaturi għoljin jikkaġunaw aktar telf ta’ ilma mill-ġisem li jista’ jirriżulta f’ li wieħed jixxotta ( dehydration ). Is-sħana tista’ taffetwa lil kulħadd, speċjalment anzjani, trabi, tfal żgħar,  persuni li qed ibgħatu b’xi kundizzjoni  kronika jew huma attivi ħafna, għandhom aktar ċans li jiġu affetwati. Biex wieħed jevita dawn l-effetti, huwa mportanti li jekk hu possibli wieħed jevita li joħroġ barra bejn 11.00 a.m. u l-4.00 p.m., joqgħod f’postijiet friski fid-dar jew fil-post tax-xogħol u jixrob regolarment u jiekol ikel frisk. F‘każ ta’ dubju kkonsulta lit-tabib.